

**กรมการแพทย์แนะการดูแลสุขภาพดวงตาของพระสงฆ์ ป้องกันภาวะตาบอดจากโรคต้อหิน**

 กรมการแพทย์ โดยโรงพยาบาลสงฆ์ ห่วงใยสุขภาพดวงตาของพระสงฆ์ แนะพระสงฆ์ควรหมั่น
ตรวจสุขภาพดวงตา หากมีอาการผิดปกติควรรีบพบจักษุแพทย์เพื่อรักษาโดยทันที

 **นายแพทย์ณัฐพงศ์ วงศ์วิวัฒน์ รองอธิบดีกรมการแพทย์** เปิดเผยว่า โรคต้อหิน คือ ภาวะที่มีการทำลายประสาทตา ซึ่งสัมพันธ์กับความดันลูกตาสูง ลานสายตาหรือความกว้างในการมองเห็นจะสูญเสียไปเรื่อยๆ ทำให้ลานสายตาแคบลงและสายตาจะมัวลง ส่วนใหญ่พบในผู้ที่มีอายุมากกว่า 40 ปีขึ้นไป แต่อาจ
พบได้ในคนที่มีอายุต่ำกว่านี้หรือเป็นมาตั้งแต่กำเนิดและมักเป็นกับตาทั้งสองข้าง จากการสำรวจสุขภาพพระสงฆ์ของโรงพยาบาลสงฆ์ พบพระสงฆ์มีความเสี่ยงในการเกิดโรคต้อหินเป็นจำนวนมาก ดังนั้น
หากพระสงฆ์พบอาการผิดปกติของดวงตา ควรรีบเข้ารับการดูแลรักษาโดยจักษุแพทย์ทันที เพื่อลดภาวะเสี่ยงต่อการเกิดโรคต้อหิน ป้องกันภาวะตาบอดและเพื่อการมีสุขภาพตาที่ดี

 **นายแพทย์อภิชัย สิรกุลจิรา ผู้อำนวยการโรงพยาบาลสงฆ์** กล่าวเพิ่มเติมว่า โรงพยาบาลสงฆ์
ได้เล็งเห็นปัญหาสุขภาพดวงตาของพระสงฆ์ โดยเฉพาะโรคต้อหิน เนื่องจากโรคต้อหินในระยะเริ่มแรกส่วนใหญ่จะไม่แสดงอาการให้ผู้ป่วยสังเกตได้ จนกว่าจะเริ่มมีอาการตามัว ซึ่งเป็นระยะที่โรคเป็นมากแล้ว โดยจักษุแพทย์จะทำการตรวจวินิจฉัยโรค ได้แก่ การตรวจโรคต้อหิน ทำการวัดสายตา การตรวจ
ดูขั้วประสาทตา การตรวจวัดมุมตา การตรวจจอประสาทตา และการตรวจลานสายตา ปัจจัยเสี่ยงที่ทำให้เกิดโรคต้อหิน ได้แก่ ผู้ที่มีประวัติครอบครัวเป็นโรคต้อหิน มีสายตาสั้นหรือยาวมากๆ เป็นโรคเบาหวาน
โรคความดันโลหิตสูงและโรคต่อมไทรอยด์ เป็นต้น ซึ่งจากสถิติโรคต้อหินในผู้ป่วยรายใหม่
ที่มารับการรักษาที่โรงพยาบาลสงฆ์ ปีงบประมาณ 2564 จำนวน 148 รูป และที่พบจากโครงการถวายการตรวจสุขภาพพระสงฆ์ที่เอื้อต่อพระธรรมวินัย 12 เขตสุขภาพ จังหวัดนครราชสีมาและจังหวัดชัยภูมิ จำนวน 3 รูป อีกทั้งยังพบพระสงฆ์ที่มีความเสี่ยงเป็นโรคต้อหิน จำนวน 12 รูป ที่ต้องมารับการตรวจวินิจฉัยโดยจักษุแพทย์อย่างน้อยปีละ 1 ครั้ง โดยมีวิธีการรักษา 3 วิธี ได้แก่ 1.การใช้ยา 2.การยิงเลเซอร์ 3.การผ่าตัด ซึ่งการเลือกวิธีรักษาวิธีใดนั้นขึ้นอยู่กับชนิดและความรุนแรงของโรค โดยอยู่ในดุลยพินิจของจักษุแพทย์ผู้รักษา

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 #กรมการแพทย์ #โรงพยาบาลสงฆ์ #พระสงฆ์ #โรคต้อหิน #ภาวะตาบอด

 - ขอขอบคุณ -

 23 มกราคม 2566